Vermiste tienerseun dood gevindPhillip Volschenk. Foto: Facebook ŉ Tienerseun van Brackenfell in die Wes-Kaap se liggaam is Dinsdagmiddag, ŉ dag nadat hy vermis geraak het, gevind. Phillip Volschenk (16) is Maandag by die treinstasie in Boulevardweg in Brackenfell vir die laaste keer lewend gesien. Hy is kort daarna as vermis aangemeld. Sy liggaam is ŉ dag later langs die treinspoor in Stikland gevind. Lt.kol. André Traut, woordvoerder van die polisie, het gesê die polisie is besig met ŉ geregtelike doodsondersoek. Hy wou nie verdere besonderhede rondom Volschenk se dood bekendmaak nie. Sean McCleland, voorsitter van die Brackenfell-gemeenskapspolisiëringsforum (GPF), het aan Maroela Media bevestig die GPF het met die soektog na Volschenk gehelp. Hy het verdere navrae na die polisie verwys.